বার্তাবাংলা ডেস্ক ::গত(০৪-০২-২০১২) বেলা ১২.০৮ মিনিটে আন্তর্জাতিক অপরাধ ট্রাইবুন্যাল-২ যে রায়টি উচ্চারণ করলেন, তা প্রত্যাখান করেছে দেশবাসী। কাদের মোল্লার মত ৭১-এর ঘাতক, যারা গণহত্যা ও ধর্ষণের মত যুদ্ধাপরাধ করেছে, মানবতা-বিরোধী অপরাধ করেছে, তাদের যথাযোগ্য শাস্তির জন্য প্রতিক্ষার ৪২টি বেদনাদায়ক বছর অপেক্ষা করেছে যারা, তাদের হৃদয়ে কঠিন আঘাত আনা হয়েছে। তারা টেলিভিশনে দেখেছে রায়ের পর নরাধম কাদের মোল্লার বিজয় চিহ্ন। ঘাতক কাদের মোল্লার ফাঁসি হবে – কবি মেহেরুনন্নেছার পরিবার, মিরপুরের আলোকদি গ্রামের ৩৩০জন মানুষ যারা এই যুদ্ধাপরাধীর কারণে জীবন দিয়েছেন, তাদের পরিবার বর্গ, সূদুর সুইডেন প্রবাসী বৃদ্ধ শহিদুল হক মামা যিনি বিচার চলাকালে নিজে এসে স্বাক্ষী দিয়েছিলেন, গভীর প্রত্যাশা নিয়ে আবারো দেশে এসে গতকাল কোর্ট রুমে বসে ছিলেন – তাদের সকলকে গভীর বেদনাহত করেছে, বিক্ষুব্ধ করেছে এই রায়।